SET ปิดบวก 2 จุด รับแรงเก็งกำไรหุ้นรายตัว-แนะจับตาประชุมศบค.พรุ่งนี้
SET ปิดบวก 2 จุด รับแรงเก็งกำไรหุ้นรายตัว และแรงหนุนกลุ่มเปิดเมืองที่มีแรงซื้อกลับ แนะจับตาประชุมศบค.พรุ่งนี้ กรณีนำเข้าแรงงาน พรุ่งนี้ตลาดฯคงจะแกว่งไซด์เวย์ โดยแนวต้าน 1,635 หากผ่านไปได้ก็จะไปทดสอบ SET High เดิมที่ 1,650 แนวรับ 1,620 จุด
11 พ.ย. 2564

นายสุโชติ ถิรวรรณรัตน์ ผู้จัดการฝ่ายวิจัย บล.เคจีไอ (ประเทศไทย) กล่าวว่า ตลาดหุ้นไทยวันนี้แกว่งไซด์เวย์ไร้ทิศทางที่ชัดเจน โดยต่างโฟกัสไปที่ผลประกอบการของบริษัทจดทะเบียนในงวดไตรมาส 3/2564 ทำให้หุ้นที่งบฯออกมาดีก็จะปรับตัวขึ้นได้ และยังมีหุ้นที่มีการออกงาน Opp. day จะมีแรงเก็งกำไรเข้ามา ดังนั้นตลาดฯจึงเป็นลักษณะของการเล่นเก็งกำไรหุ้นเป็นรายตัวไป
นอกจากนี้หุ้นในกลุ่ม Reopening ที่ถูกขายก่อนหน้านี้ก็เริ่มมีแรงซื้อกลับเข้ามา หลังจากที่เปิดประเทศในวันที่ 1 พ.ย.วิตกว่าจะมีจำนวนผู้ติดเชื้อโควิด-19 เพิ่มขึ้นมาก ทำให้ต้องรอดูสถานการณ์ 14 วันก่อน แต่เมื่อเวลาผ่านมาครึ่งทางแล้วจำนวนผู้ติดเชื้อโควิด-19 ที่เพิ่มขึ้นก็ไม่ได้น่ากังวลเท่าไร ทำให้มีแรงซื้อกลับเข้ามาบ้าง ท่ามกลางแรงขายทำกำไรหุ้นในกลุ่มแบงก์หลังจากที่ขึ้นไปก่อนหน้านี้ ดัชนีฯจึงแกว่งไซด์เวย์ออกด้านข้าง
อย่างไรก็ดีให้ติดตามการประชุมคณะกรรมการบริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) (ศบค.ชุดใหญ่) ในวันศุกร์นี้ ว่าจะมีการเคาะเรื่องนำเข้าแรงงานหรือไม่ ซึ่งหากมีก็จะเป็นการปลดล็อกหุ้นบางกลุ่มที่เกี่ยวข้อง อย่างหุ้นในกลุ่มรับเหมาก่อสร้าง และกลุ่มค้าปลีกขนาดเล็ก
สำหรับแนวโน้มการลงทุนในวันพรุ่งนี้ (12 พ.ย. 2564) นายสุโชติ กล่าวว่า ตลาดฯคงจะแกว่งไซด์เวย์ โดยมีแนวต้านที่ 1,635 จุด หากผ่านไปได้ก็จะไปทดสอบ High เดิมที่ 1,650 จุด ส่วนแนวรับให้ไว้ที่ 1,620 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
COM7 มูลค่าการซื้อขาย 2,339.30 ล้านบาท ปิดที่ 75.25 บาท เพิ่มขึ้น 3.75 บาท
KBANK มูลค่าการซื้อขาย 2,012.88 ล้านบาท ปิดที่ 149.00 บาท เพิ่มขึ้น 1.00 บาท
KCE มูลค่าการซื้อขาย 1,419.42 ล้านบาท ปิดที่ 91.00 บาท เพิ่มขึ้น 0.50 บาท
BDMS มูลค่าการซื้อขาย 1,366.67 ล้านบาท ปิดที่ 24.50 บาท เพิ่มขึ้น 0.40 บาท
BBL มูลค่าการซื้อขาย 1,361.82 ล้านบาท ปิดที่ 127.00 บาท ลดลง 1.00 บาท
 
 